Chaykunata niruspanmi Jesus lloqsirqa discipulonkunawan Cedron Wayqopa waklawninman rinankupaq.
Chaypi kaq huertamanmi Jesus yaykurqa discipulonkunapiwan.
Traicionaqnin Judaspas sumaqtam reqsirqa chay sitiotaqa,
chaypiqa achka kutipim Jesus huñunakurqa discipulonkunawan.
Chaymanmi Judas chayaramurqa soldadokunawan hinaspa sacerdotekunapa jefenkunapa hinaspa fariseokunapa kachasqan guardiakunawan.
Paykunam rirqaku farolniyoq,
mecheroyoq hinaspa armayoq.
Jesusqa yacharqañam tukuy ima sucedenanta chaymi asuykuspa tapurqa:
—¿Pitataq maskachkankichik?
—nispa.
Paykunañataqmi nirqa:
—Nazaretmanta kaq Jesustam —nispa.
Jesusñataqmi nirqa:
—Ñoqam kani —nispa.
Traicionaqnin Judaspas paykunawanmi kachkarqa.
“Ñoqam kani” nispa Jesus niptinmi runakuna qepaman suchuriruspanku pampaman wichiykurqaku.
Jesusmi mosoqmanta tapurqa:
—¿Pitataq maskachkankichik?
—nispa.
Paykunañataqmi nirqa:
—Nazaretmanta kaq Jesustam —nispanku.
Jesusñataqmi nirqa:
—Ñam nikichikña “Ñoqam kani” nispa.
Ñoqata maskawaspaykichikqa paykunataqa dejaychikyá pasakunankupaq —nispa.
Chaynapim cumplikurqa Jesuspa ñawpaq rimarisqan,
paymi nirqa:
“Taytapa qowasqankunataqa waqaycharqanim,
manam mayqanninpas chinkarqachu” nispa.
Simon Pedroñataqmi espadayoq kasqanrayku chayta horqoykuspa Malco sutiyoq runapa alleq rinrinta qorururqa.
Payqa karqa sacerdotekunapa jefenpa runanmi.
Jesusñataqmi Pedrota nirqa:
—Espadaykita kutiykachiy vainanman.
¿Taytaypa ñakarinaypaq qowasqantaqa manachu chaskiyman?
—nispa.
Soldadokunam jefenkupiwan hinaspa judiokunamanta kaq guardiakunapiwan Jesusta hapiruspanku watarurqaku.
Hinaspam puntata pusarqaku Anaspa wasinman.
Anasqa karqa Caifaspa suegronmi.
Chay watapim Caifasqa karqa sacerdotekunapa jefen.
Manachum Caifasqa puntataraq judiokunata nirqa:
“Aswan allinqa kanman huk runalla nacionninchikpa rantinpi wañuyninmi” nispa.